OKRESNÁ PROKURATÚRA ŽILINA 
Moyzesova 20, 011 56 Žilina 1	

Číslo: 4 Pv 82/16/5511-16	Žilina 13.12.2016 
EEČ: 2-43-389-2016
U Z N E S E N I E
Trestná vec:	obv. XXXXX
Trestný čin:	prečin: ohrozenie pod vplyvom návykovej látky podľa § 289 odsek 1 Trestného zákona
Rozhodol: 	prokurátorka Okresnej prokuratúry Žilina 
Podľa § 215 odsek 1 písmeno e Trestného poriadku zastavujem trestné stíhanie obvineného:  
XXXXX
dátum narodenia: XXXXX
miesto narodenia: XXXXX
trvalé bydlisko: XXXXX
väzba: nie
ktorý je trestne stíhaný pre trestný čin:
-	prečin: ohrozenie pod vplyvom návykovej látky podľa § 289 odsek 1 Trestného zákona
štádium: dokonaný trestný čin
forma trestnej súčinnosti: jeden páchateľ vo veci
na tom skutkovom základe, že:
dňa 11.10.2015 v čase okolo 23.45 hod. viedol osobné motorové vozidlo zn. Škoda Octavia, ev. č. XXXXX po ulici XXXXX,  ovplyvnený psychotropnou látkou metamfetamin vo výške 227 ng/ml a amfetamin vo výške 17 ng/ml,

lebo obvinený nebol v čase činu pre nepríčetnosť trestne zodpovedný.

Odôvodnenie:
Poverený príslušník Obvodného oddelenia PZ XXXXX pod sp. Zn. ORP-XXXXX vykonával skrátené vyšetrovanie v trestnej veci obv. XXXXX, stíhaného pre prečin ohrozenia pod vplyvom návykovej látky podľa §289 ods. 1 Tr. zákona,  na tom skutkovom základe, ako je uvedené vo výrokovej časti tohto uznesenia.
Poverený príslušník po skončení vyšetrovania predložil na tunajšiu prokuratúru spisový materiál spolu s návrhom na zastavenie trestného stíhania podľa § 215 ods. 1 písm. e) Tr. poriadku.
 Preskúmaním predloženého spisového materiálu som dospela k záveru, že dokazovanie bolo vykonané v náležitom rozsahu a v súlade so zákonom, pričom výsledky vyšetrovania v predmetnej trestnej veci odôvodňujú návrh povereného príslušníka na  zastavenie trestného stíhania  podľa § 215 ods. 1 písm.  e) Tr. poriadku, pretože obvinený nebol v čase činu pre nepríčetnosť trestne zodpovedný.
Obvinený XXXXX využil svoje právo a odmietol k veci vypovedať. Ku svojej osobe v súvislosti so zdravotným stavom  uviedol, že v minulosti bol liečený na psychiatrickom oddelení. 
Zo spáchania skutku, ktorý sa kladie obv. XXXXX za vinu je usvedčovaný dôkazmi zabezpečenými v rámci trestného konania vedeného Políciou ČR pod spisovou značkou XXXXX a to predovšetkým výpoveďou príslušníka Polície ČR – XXXXX a závermi znaleckého posudku XXXXX – znalkyne z odvetvia toxikológia k hodnote psychotropných látok v krvi obv. XXXXX v čase skutku.
Príslušník Polície ČR – XXXXX sa vyjadril k okolnostiam zastavenia a následnej kontroly obv. XXXXX na území ČR s tým, že ako vodič osobného motorového vozidla zn. Škoda Octavia bol zastavený a kontrolovaný, pričom sa dobrovoľne podrobil orientačnému testu Drug Wipe s pozitívnym výsledkom na amfetamín.  Zo záverov znaleckého posudku XXXXX XXXXX. znalkyne z odvetvia toxikológia vyplýva, že k toxikologickému vyšetreniu bola predložená vzorka krvi XXXXX, odobratá dňa 12.10.2015 a bola preukázaná prítomnosť metamfetamínu a amfetamínu. V sére bola stanovená koncentrácia metamfetamínu vo výške 227 ng/ml a amfetamínu vo výške 17 ng/ml. Zároveň konštatovala, že v čase vedenia motorového vozidla a následnej dopravnej kontrole dňa 11.10.2015 o 23.45 hod. bol ovplyvnený drogou metamfetamín a bol v stave nezlučiteľnom s bezpečným vedením motorových vozidiel. 
V priebehu vyšetrovania bolo zistené, že obv. XXXXX bola uznesením Okresného súdu XXXXX, sp. zn. XXXXX uložená ústavná ochranná psychiatrická liečba,  pre chorobne motivované poruchy konania. 
Za účelom vyšetrenia duševného stavu obvineného bol do konania pribratý znalec XXXXX. Z podaného znaleckého posudku vyplýva, že obv. XXXXX trpel v dobe páchania trestného činu vážnou duševnou poruchou v pravom slova zmysle - psychotickou poruchou s prevahou bludov. Obvinený trpí aj na polymorfnú závislosť do viacerých návykových látok. Vážnou duševnou poruchou trpí aj v súčasnosti. Porucha je od februára 2016 psychiatricky liečená ústavnou formou, od marca 2016 oficiálne ako súdom nariadená ochranná ústavná psychiatrická liečba. Po liečbe došlo k zlepšeniu jeho stavu a ústavná ochranná liečba je aktuálne v procese zmeny na ambulantnú ochrannú liečbu.  Obvinený XXXXX trpel v dobe páchania trestného činu  vážnou duševnou poruchou v pravom slova zmysle, ktorá zásadným spôsobom determinovala jeho konanie – ktoré bolo chorobne motivované. Samotná závislosť od návykových látok nemala žiadny vplyv na konanie obvineného v inkriminovanom čase. Obvinený  v uvedenej dobe následkom duševnej poruchy nemohol rozpoznať nebezpečenstvo svojho konania pre spoločnosť a toto svoje konanie nemohol ovládať. Jeho rozpoznávacie a ovládacie schopnosti boli vymiznuté. XXXXX aktuálne chápe zmysel a účel trestného konania. Pri nedodržaní pravidelnej psychiatrickej liečby môže byť pobyt obvineného XXXXX na slobode nebezpečný pre spoločnosť zo zdravotného hľadiska. Obvinenému znalec navrhuje uložiť ochranné psychiatrické liečenie ambulantnou formu, prípadne pokračovať v zahajovanom ochrannom ambulantnom liečení. 
Z odpisu registra trestov vyplýva, že obv. XXXXX bol viackrát súdom trestaný, naposledy trestným rozkazom Okresného súdu XXXXX, právoplatným 30.12.2014, pre prečin zanedbania povinnej výživy. Správou o povesti mesta XXXXX nie je bližšie hodnotený. V evidencii priestupkov má viacero záznamov pre priestupky pre porušenie pravidiel cestnej dopravy a priestupky proti občianskemu spolunažívaniu.
	Podľa § 215 odsek 1 písmeno e) Trestného poriadku prokurátor zastaví trestné stíhanie, ak obvinený nebol v čase  činu pre nepríčetnosť trestne zodpovedný
Podľa § 23 Trestného zákona kto pre duševnú poruchu v čase spáchania činu inak trestného  nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak zákon neustanovuje inak. 
Vychádzajúc z vyššie uvedených skutočnosti a citovaných zákonných ustanovení som toho názoru, že   obv. XXXXX svojím  konaním naplnil skutkovú podstatu prečinu ohrozenia pod vplyvom návykovej látky podľa § 289 ods. 1 Tr. zákona, avšak vzhľadom na závery znaleckého psychiatrického posudku z vyšetrenia duševného stavu obvineného XXXXX je preukázané, že trpí závažnou duševnou pravom slova zmysle - psychotickou poruchou s prevahou bludov, v dôsledku čoho v čase spáchania skutku nevedel rozpoznať nebezpečenstvo svojho konania pre spoločnosť a nevedel, ani nemohol svoje konanie ovládať. Je nutné konštatovať, že nebol v čase činu pre nepríčetnosť trestne zodpovedný. Znalec obv. XXXXX zároveň odporučili uložiť ochranné psychiatrické liečenie ambulantnou formou, ktoré bude realizované samostatným návrhom adresovaným súdu po právoplatnosti tohto uznesenia. Vzhľadom na vyššie uvedené skutočnosti som preto rozhodla tak, ako je uvedené vo výrokovej časti tohto uznesenia a trestné stíhanie vedené proti obv. XXXXX, som zastavila z dôvodu, že obvinený XXXXX nebol v čase činu pre nepríčetnosť trestne zodpovedný.

t
Poučenie:
Proti tomuto uzneseniu je prípustná sťažnosť, ktorú možno podať do 3 dní od jeho oznámenia prostredníctvom tunajšej prokuratúry na Krajskú prokuratúru v Žiline. Sťažnosť má odkladný účinok

JUDr. Mária Liptáková 
prokurátorka